Goireas nan Sgeulachdan Gàidhlig

**2.O PUINGEAN TÒISEACHAIDH/AG ATH-BHEÒTHACHADH**

**2.1 Tùsan nan Sgeulachdan**

*Ath-bheòthachadh agus cuimhne coimhearsnachd*  − tha tòrr fiosrachaidh aig daoine nas sine sa choimhearsnachd air sealladh-tìre ionadail, mu charactaran a bha agus a tha ann, agus mu na tachartasan mòra eachdraidheil a tha air buaidh a thoirt air eachdraidh agus dearbh-aithne na sgìre agad. Tha a bhith a’ cruinneachadh sgeulachdan bho sheann daoine na h-obair luachmhor dhan h-uile duine a tha an sàs innte, gu h-àraid ma tha na sgeulachdan air an ath-aithris seach dìreach air an cumail ann an tasglann.

*Ùirsgeulan ionadail agus Eachdraidh Ionadail*  - tha leabharlannan agus cruinneachaidhean eachdraidh ionadail nan stòras de stuth aithriseach mu dheidhinn na sgìre agad, cuid a dh’fhaodadh a dhol iomadh linn air ais. ’S e raon a tha seo far a bheil eachdraidh is uirsgeul a’ dol an luib a chèile ann an dòigh a tha spòrsail is fiosrachail do luchd-còmhnaidh agus luchd-tadhail le chèile. Gu tric feumar stuthan a gheibhear bho eachdraidh ionadail ath-leasachadh mar sgeulachd aithriseach airson a h-aithris agus a lìbhrigeadh, a’ cleachdadh nam prionnsabalan a tha air am mìneachadh ann an earrann 3.

*Sgeulachdan na sgìre agus na dùthcha agad* − aig àm air choreigin nad eachdraidh ’s dòcha gun do thionail cruinniche beul-aithris no sgoilear beul-aithris sgeulachdan anns an sgìre agad. No, ’s dòcha gun deach cuid de na sgeulachdan agad a chur a-steach ann an cruinneachaidhean agus tasglannan nàiseanta. Faodar an stuth seo fhaighinn air ais ann an cruth sgeulachd agus faodaidh tu fhèin a chleachdadh.

*Tùsan Litreachais*  − bho thoiseach litreachas sgrìobhte, tha bàird, sgrìobhadairean, feallsanaichearan agus diadhairean air cleachdaidhean agus beul-aithris a chleachdadh nan cuid obrach. Is dòcha gun deach uirsgeulan ionadail, mar eisimpleir, a thionndadh gu bhith nan obraichean litreachail sgiobalta. Bidh mòran nobhailean no sgeulachdan goirid ag iarraidh thachartasan ionadail agus eòlas eachdraidheil ath-chruthachadh. Faodaidh seanchaidh an stuth seo gu lèir ath-obrachadh cho fad is a bheir e aithne cheart don tobar litreachais. Cha bhi a’ mhòr-chuid de na h-aithrisean beòil mu sgeulachd don luchd-amhairc ionadail agad fhèin ag adhbhrachadh cùisean dlighe-sgrìobhaidh, mura bheil thu am beachd an dreach den sgeulachd agad a chlàradh no fhoillseachadh.

*Sgeulachdan co-aimsireil* − tha tachartasan fìor na beatha a chaidh a thogail gu h-ionadail, ann am pàipearan-naidheachd no sna meadhanan nan sìor thùs thorrach de sgeulachdan cho-aimsireil a dh’fhaodas a bhith air an gabhail a-steach dhan stòras agus dha na stuthan aig an sgeulaiche.

*Sgeulachdan ùra* – tha dòigh ann daonnan air sgeulachdan ùra a chruthachadh airson an aithris, gu h-àraid do chloinn. Ach, bu chòir dha na sgeulachdan sin uile cumail ris na riaghailtean agus na prionnsabalan de dheagh bheul-aithris a chaidh a mhìneachadh ann an earrann 3.

Airson cunntas nas mionaidiche fhaighinn air na seòrsachan sgeulachdan, faic Iùl nan Sgeulachd ann an Caibideil 10.

**2.2 Co-theacsaichean agus cothroman**

Gu traidiseanta bha sgeulachdan air an aithris aig fèisean agus tachartasan far am biodh daoine a’ cruinneachadh, no aig cruinneachaidhean ann an dachaighean dhaoine nuair a bhiodh nàbaidhean a’ coinneachadh ri chèile. Ann am mòran phàirtean dhen Roinn Eòrpa tha aithris sgeulachdan anns na suidheachaidhean seo air crìonadh no air a dhol à bith thairis air an dà no trì ginealaichean mu dheireadh.

Ged a tha aithris sgeulachdan nas fheàrr ann an suidheachaidhean cofhurtail agus neo-fhoirmeil, tha ath-bheòthachadh a’ cur feum eadar-ghabhail gnìomhach gus leigeil le aithris agus èisteachd nan sgeulachdan tachairt ann an co-theacsaichean ùra. Dh’fhaodadh àite sam bith far am bi daoine a’ cruinneachadh gu sòisealta a bhith iomchaidh. Seo cuid de dh’eisimpleirean sònraichte;

* Cafaidh, taigh-òil no taigh-seinnse far an urrainnear aon àite a chomharrachadh gus leigeil le aithris sgeulachdan agus ithe agus òl a bhith air an dèanamh còmhla.
* Leabharlann
* Sgoil
* Taigh-tasgaidh no ionad eile airson luchd-turais
* Ionad cùraim no coimhearsnachd do dhaoine nas sine
* Àiteachan air a’ bhlàr a-muigh aig làraichean sònraichte àrainneachdail no dualchais (le àite iomchaidh air eagal ‘s gum biodh sìde fhliuch ann nan gabhadh cuideachd)
* Ionad-bhùithean far an urrainnear àite sàmhach a chomharrachadh
* Talla baile no eaglaise
* Ionad ealain, gailearaidh no theàtar beag
* Timcheal air teine fosgailte no ann an teanta
* A’ siubhal air bàta no air bus
* Ann an taighean dhaoine airson aoighean no luchd-tadhail
* Ann an taigh-òsta.

Feumaidh gach cothrom airson aithris sgeulachdan a bhith air a phlanadh gu cùramach agus air fheuchainn gus an tèid aig an fheadhainn a tha ga chur air dòigh/ga chumail air ionnsachadh bho an cuid eòlais. Cha tèid a h-uile rud ceart a’ chiad turas, ach an ann an ùine nach bi fada bidh an goireas no seirbheis aithris sgeulachdan air a stèidheachadh uair eile, bidh e nas aithnichte agus air a chleachdadh nas trice.

**2.3 Pròiseact Ath-bheòthachadh Aithris-Sgeulachdan**

Chaidh an leabhran seo a chruthachadh bho thoraidhean agus eòlas bho Phròiseact Eòrpach Leonardo, Ath-bheòthachadh Aithris-sgeulachdan, 1999-2001. Bha ceithir dùthchannan an sàs anns a’ phròiseact, A’ Ghearmailt, A’ Ghrèig, Alba agus Innis Tìle a cho-òrdanaich a’ phròiseact. Bha na com-pàirtichean uile ag obair anns an sgìre aca agus chuir iad air dòigh tachartasan aithris sgeulachdan, gus ath-bheòthachadh aithris sgeulachdan a bhrosnachadh anns an sgìre acasan. Thàinig e am follais gu luath gun robh dòighean eadar-dhealaichte a dhìth ann an gach dùthaich, a rèir inbhe aithris sgeulachd. Anns a’ Ghrèig, bha am pròiseact gu ìre mhòr nan cruinneachaidhean de sgeulachdan bheul-aithriseach bho sheann daoine. Chaidh seo a dhèanamh le oileanaich òga a fhuair trèanadh sònraichte gus na h-agallamhan a dhèanamh. Dh’obraich an com-pàirtiche Gearmailteach le aithrisiche sgeulachdan a bha cuideachd na chleasaiche, agus an seo, b’ e buil na pròiseact gun deach club aithris sgeulachdan a stèidheachadh. Ann an Innis Tìle, bha oidhcheannan aithris sgeulachdan nam pàirt chudromach dhen ath-bheòthachadh. Cha mhòr gu bheil gin sgeulaichean phroifeiseanta ann an Innis Tìle, agus mar sin b’ e a’ chiad cheum a bhith a’ piobrachadh gus an robh dòigh ann air fiosrachadh a thoirt mu na dh’fhaodadh dèanamh le aithris sgeulachdan.

Dhe na ceithir dùthchannan sin, tha ath-bheòthachadh aithris sgeulachdan air an t-adhartas as motha a dhèanamh ann an Alba. Ach, far a bheil an com-pàirtiche Albannach air a stèidheachadh, anns a’ cheàrn a tuath, ann an Gallaibh, chan eil uiread de dh’adhartas air a bhith ann. Am measg na h-obrach an sin bha a bhith a’ cur aithris sgeulachdan air a’ chlàr-teagaisg ann an colaiste far an robh oileanaich ag ionnsachadh mu thurasachd. Bha deagh cho-obrachadh aig na com-pàirtichean bho Ionad nan Sgeulachdan ann an Dùn Èideann, an aon ionad sgeulachdan dhe leithid anns an Roinn Eòrpa.

Na tha sinn air ionnsachadh:

* Tha ùidh mhòr air a bhith anns a’ phròiseact ann an gach dùthaich – talamh torrach far a bheil daoine ag iarraidh sgeulachdan aithris agus a chluinntinn.
* Tha traidisean de dh’aithris sgeulachdan aig gach dùthaich anns a’ chultar aca, agus ged a tha e air a bhith mùchte thathar a-nis air a bhith ga thoirt air ais chun an uachdair – ann an spiorad Ath-bheòthachadh nan Sgeulachdan.
* Gu ruige seo, ’s e tha air spionnadh a thoirt dha na com-pàirtichean ach an tlachd a tha iad fhèin air fhaighinn às na sgeulachdan; agus an uair sin, tha sin air a dhol na tharraing do luchd-turais agus, ann am beagan shuidheachaidhean, tha aithris nan sgeulachdan air a bhith air a chur ris na rudan a tha a’ tarraing dhaoine.

Tha comharran soilleir ann cheana gu bheil gnìomhan chom-pàirtichean air pròiseactan a thòiseachadh a leanas nuair a thig a’ phròiseact seo gu ceann. Tha sinn an dòchas gun lean am pròiseas ath-bheòthachaidh seo an dà chuid anns na dùthchannan com-pàirt agus ann an dùthchannan Eòrpach eile.

Tha ùine na pròiseact air a bhioth na phròiseas ionnsachaidh luachmhor dha na com-pàirtichean agus tha rudeigin dhen h-uile rud a tha sinn air ionnsachadh air a bhith air a tharraing còmhla anns an leabhran seo.

**3.0 DÈ THA DÈANAMH DEAGH SGEULACHD?**

Anns an àm a dh’fhalbh, tha cruinneachaidhean air a bhith air an dèanamh le uirsgeulan, naidheachdan, sgeulachdan mu shìthichean agus gach seòrsa stòiridh eile. Gu tric tha am fiosrachadh gu math bunasach agus chan eil na sgeulachdan deiseil airson a bhith air an aithris anns an dòigh anns an deach an sgrìobhadh. Tha feum am fiosrachadh sgrìobhte a chleachdadh agus a thionndadh na deagh sgeulachd a tha deiseil airson a bhith air a h-aithris. Bidh cuid dhe na sguelachdan a lorgar goirid agus saoilear nach bi mòran annta. Anns na suidheachaidhean seo feumaidh tu do mhac-meanmna a chleachdadh agus an sgeulachd a leudachadh. Uaireannan gheibh thu sgeulachdan fada a dh’fhaodas a bhith gu math toinnte agus an uair sin feumaidh tu an giorrachadh gus brìgh a chur an cèill. Dh’fhaodadh a’ chomhairle a leanas do chuideachadh gus co-dhùnadh dè dh’fhaodadh a bhith a dhìth no dè dh’fhaodadh fhàgail às.

**3.1 Structar soilleir**

Feumaidh gach sgeulachd toiseach agus deireadh soilleir. Air an adhbhar seo bidh mòran sgeulachdan seunta a’ tòiseachadh le “Uair a bha siud...” agus bidh iad a’ crìochnachadh le “agus bha beatha shona aca air fad” no “Wenn sie nicht gestorben sind, so leben sie noch heute”.

Ma tha thu a’ faireachdainn gum feum thu “agus sin deireadh na sgiùil” ràdh, chan eil deireadh soilleir aig an sgeulachd. Tha iomadh dòigh ann air crìoch a chur air an sgeulachd. Faodaidh daoine a dhol às an t-sealladh no bàsachadh no dh’fhaodadh nach till iad tuilleadh, faodaidh iad co-dhùnadh cudromach a dhèanamh agus gun an aon mhearachd a dhèanamh a-rithist, faodaidh iad pòsadh no gèam a bhuannachadh, leigheas fhaighinn bho bhochdainn no tilleadh bho thuras. Mar as trice, bidh an sgeulachd a’ crìochnachadh le aonta an dèidh comhstrì, no bithear a’ toirt freagairt do cheist, gus a bheil adhbhar ann airson a bhith ag aithris na sgeulachd.

Tha eadar-dhealachadh ann eadar sgeulachd sgrìobhte agus sgeulachd air a h-aithris. Ann an leabhar sgrìobhte dh’fhaodadh gum biodh tòrr dhe na rudan a bhios a’ tachairt aig aon àm air an ceangal ri chèile agus tha aig an leughadair ri tuigse fhaighinn air mar a tha iad air an ceangal ri chèile. Ma tha thu ag iarraidh nach caill an luchd-èisteachd ùidh anns an sgeulachd, chan fhaod an sgeulachd a bhith ro thoinnte. Mar sin, cha bu chòir ach aon sreath de thachartasan a tha furasta a leantainn a bhith ann. Cuideachd, bu chòir dha na rudan tachairt fear an dèidh fear ann an sreath leantainneach. Tha seo cuideachd gad chuideachadh ann a bhith ag aithris na sgeulachd. ‘S urrainn dhut “flashbacks” a sheachnadh le bhith ag ràdh rudan leithid “mus do thachair seo uile, thachair rudeigin coltach ri seo” agus an uair sin till gu far an do thòisich thu agus cùm ort bho sin. Cùm ri pàtran far a bheil aon rud a’ tachairt an toiseach agus an uair sin an ath rud agus an uair sin an ath rud.

Faodaidh sgeulachd le deagh structar a bhith coltach ri rannan ann am bàrdachd. Thèid aig an neach-èisteachd air toiseach agus ro-ràdh, iomadh pàirt dhen sgeulachd agus deagh dheireadh aithneachadh.

Faodar seo a dhèanamh follaiseach le ath-aithrisean. Mar eisimpleir, ann an sgeulachd mu iasgair agus a chèile, tha sgeulachd a tha ag iarraidh a mhnaoi a thoileachadh a’ dol chun an èisg a dh’iarraidh taic agus gach turas tha e ag ràdh rann. Gach turas a thèid e air ais chun an taighe, tha comharra sònraichte ann; tha aon phàirt dhen sgeulachd a’ crìochnachadh an sin.

Tha seo gad chuideachadh gus an sgeulachd a chuimhneachadh, tha e a’ cuideachadh an luchd-èisteachd gus èisteachd agus gus tuigsinn, agus tha e cuideachd a’ toirt brìgh dhan sgeulachd oir chan eil bean an iasgair sàsaichte uair sam bith agus tha i ag ath-aithris a miannan ro thric agus a’ miannachadh barrachd gach turas.

**3.2 Caractaran soilleir**

Cha bhi ach àireamh beag de charactaran/dhaoine ann an sgeulachd le deagh structar gus an tèid aig an luchd-èisteachd air cuimhneachadh cò a th’ ann an cò agus cò tha a’ dèanamh dè. Tha adhbhar gu bheil a h-uile duine san sgeulachd a thaobh ciall a chur an cèill. Na toir duine a-steach dhan sgeulachd mura bheil feum orra a thaobh gnìomh sònraichte no ciall na sgiùil.

Bidh structar sgeulachd cuideachd a’ fàs nas soilleire, an uair a tha àite sònraichte aig na caractaran ann. Tha an dàimh eadar na caractan cudromach airson na sgeulachd agus dha na gnìomhan. Faodaidh nàimhdean agus caraidean a bhith ann, luchd-taic agus feadhainn a tha nan aghaidh. Gu tric bidh na sgeulachdan a’ toirt iomradh no ag innse mu na h-atharrachaidhean anns an dàimh eadar daoine.

Ann an sgeulachd, ‘s e caractar le feartan sònraichte a tha ann am pearsa. Tha iomadh dòigh ann air tuairsgeul a thoirt air pearsa/caractar, mar eisimpleir le bhith a’ toirt iomradh air an coltas, no le bhith a’ cleachdadh guth sònraichte ann an còmhraidhean, a’ taisbeanadh dol a-mach no gluasadan, modhan sònraichte, a’ cleachdadh cànan shònraichte leithid dualchainnt. Ach, gus structar soilleir na sgeulachd a chumail, na cleachd dìreach na dh’fheumas tu gus an tèid aig an luchd-èisteachd air dealbh fhaighinn dhen charactar anns an dòigh sa bheil thu ag iarraidh. Aig a’ cheart àm, thoir an aire de do ghnàth-bheachdan no clichés. Dh’fhaodadh seo creidmheachd na sgeulachd agad a lagachadh. Air an làimh eile faodaidh a bhith a’ cur cus ris an sgeulachd a bhith èibhinn agus, anns an t-suidheachadh cheart, faodaidh clichés an sgeulachd a dhèanamh èibhinn no inntinneach. Agus a-rithist, tha eadar-dhealachadh ann eadar sgeulachdan sgrìobhte agus labhairteach. Ann an sgeulachd sgrìobhte, tha ùine agus àite aig an ùghdar agus foighdinn an leughadair gus caractar a dhèanamh toinnte agus gus iomadh taobh de dhuine a riochdachadh. Ma dh’aithriseas tu sgeulachd dh’fhaodadh tu a dhol air chall ann a bhith a’ toirt tuairsgeul air caractar pearsa agus aire an luchd-èisteachd a chall air sgàth sin. Mar sin, tha feum air caractaran soilleir a tha air an comharrachadh le deannan fheartan a-mhàin.

**3.3 Leasachadh Dràmadach**

Tha sgeulachd a’ fuireach beò le leasachadh. Ma thachras rudan nach eil a’ cur ri leasachadh sam bith bidh an sgeulachd a’ fàs dòrainneach agus gun ghluasad. Bidh leasachadh gu tric a’ tighinn bho chomhstrì. Mar sin, ann an deagh sgeulachd tha a’ chomhstrì ann aig an fhìor thoiseach, no tha rudeigin a’ tachairt a tha a’ cruthachadh comhstrì. An uair sin, bidh rudan a’ dol nan èiginn agus bidh feum air fuasgladh, deagh fhuasgladh airson crìoch shona no droch fhuasgladh airson mòr-thubaist. ’S fheàrr leis a’ chuid as motha de dhaoine crìoch shona. Tha comhstrì agus na ceistean air a bheilear a’ dèiligeadh agus ciamar a gheibhear fuasgladh a’ dèanamh sgeulachdan inntinneach. Tha iad nam pàirt dhen teanntachd anns an sgeulachd.

Ann an litreachas sgrìobhte, tha sgeulachdan ann le deiridhean fosgailte, ach bidh iad sin a’ toirt air daoine smaoineachadh agus iongnadh a ghabhail air mar a dh’fhaodadh an sgeulachd crìochnachadh. ’S e seo tè dhe na h-amasan aig sgeulachdan-goirid. Airson sgeulachdan labhairteach, chan e seo a‘ chrìoch as fheàrr ged nach eil uair sam bith leithid de rud ann ri rud a tha buileach ceart no ceàrr.

**3.4 Dealbh fhaclan**

Tha deagh sgeulachd a’ cuideachadh macmeanmna dhaoine. Aig an toiseach, tha faireachdainn air a chruthachadh le bhith a’ dèanamh tuairsgeul air àite no suidheachadh le bhith a’ cleachdadh bhuadhairean a tha a’ cruthachadh ìomhaighean. Tha eadar-dhealachadh ann eadar “bha taigh mòr le gàrraidhean mòra farsaing agus fàileadh cùbhraidh nan lusan mu thimcheall” agus dìreach “taigh mòr”.

Cuideachd, tron sgeulachd, faodaidh e a bhith gu math feumail nàdar de sheòrsa ùr de dh’fhaireachdainn a chruthachadh; mar eisimpleir, ma thachras rudeigin math no dona no far an tachair rudeigin cunnartach. Faodaidh leithid de dh’fhaireachdainn comharrachadh gu bheil a leithid gus tachairt. Faodaidh e cuideachd toirt air tachartas faireachdainn mar chlach às an adhar, ma tha an fhaireachdainn a’ dol an aghaidh na tha a’ tachairt. Ach, cha bu chòir faireachdainn a chruthachadh air a son fhèin, bu chòir adhbhar/ròl a bhith aice anns an sgeulachd.

**3.5 Ath-aithris agus/no Pàtrain Sònraichte Fhaclan**

Ma bhios tu a’ cleachdadh rannan, riddles, gnàthasan-cainnt, òran msaa anns an sgeulachd agad, faodaidh iad cuideachadh gus structar a chur ris an sgeulachd. Bidh iad cuideachd a’ cuideachadh an luchd-èisteachd gus cuimhne a chumail air an sgeulachd agus faodaidh iad pàirt a ghabhail iad fhèin. Bidh e a’ còrdadh ri clann, gu sònraichte, a bhith a’ seinn no a’ bualadh nam basan no a bhith a’ gabhail pàirt ann an aithris na sgeulachd le bhith a’ dèanamh fuaimean na gaoithe no na mara no cruithean each air an ùrlar no srann bho fhuamhaire. Faodaidh na h-eileamaidean seo cur ris an sgeulachd agus a dèanamh nas beòthaile agus nas tarraingiche.

Gu tric, tha e nas fheàrr labhairt dhìreach a chleachdadh, a’ toirt ghuthan eadar-dhealaichte do charactaran air leth seach a bhith ag aithris na thuirt pearsa sònraichte. Tha seo a’ leigeil leat rèimean eadar-dhealaichte cànain, dualchainnt agus feartan labhairt air leth a chleachdadh.

**3.6 Eisimpleirean:** Am Maigheach agus a’ Ghràineag

 le Wilhelm Schroder

**Structar soilleir na sgeulachd**

Chan eil ann ach aon shreath de thachartasan, aon phlota. Tha a’ ghràineag a’ gabhail air a shocair le a theaghlach, tha e a’ coinneachadh ris a’ mhaigheach a tha mòr às fhèin, tha iad a’ còmhradh agus a’ cur geall mu cò as urrainn ruith nas luaithe na chèile. Tha a’ ghràineag a’ gairm a bhean agus ag innse dhi mun gheall agus mu na dh’fheumas i dèanamh. Tha an rèis a’ tòiseachadh; a’ chiad chuairt; tha an dithis aca a’ tòiseachadh; fhad ‘s a tha am maigheach a’ ruith, tha bean na gràineig a’ feitheamh ris aig ceann shuas an achaidh agus tha i ag èigheach “Tha mi seo a-cheana”. Tha iongnadh air a’ mhaigheach agus tha e a’ ruith nas luaithe buileach, tha e a’ tionndadh, a’ ruith, aig deireadh na cuairt tha a’ ghràineag fhireann a’ feitheamh ris a’ mhaigheach agus tha e ag èigheach ”Tha mi an seo seo a-cheana”. Tha iad a’ dèanamh seo iomadh turas gus a bheil am maigheach claoidhte agus cinnteach gu bheil a’ ghràineag nas luaithe na e fhèin. Tha a’ ghràineag a’ faighinn na duais agus tha deagh bheatha aige.

**Toiseach na sgeulachd**

Tha iomadh dòigh air seo a dhèanamh. Gun teagamh, faodaidh tu tòiseachadh le: Uair a bha siud … Ach, ’s e tòiseachadh uabhasach farsaing a tha sin. ’S e deagh thoiseach a bhiodh ann ceangal a dhèanamh eadar an suidheachadh anns a bheil thu fhèin agus an luchd-èisteachd agad; mar eisimpleir, seall dhaibh achadh agus can: A bheil fhios agad gur ann an seo a bha rèis ainmeil eadar am maigheach agus a’ ghràineag?

No dh’fhaodadh tu coimhead air maighich agus gràineagan agus faighneachd “An aithne dhut an sgeulachd...” Agus an uair sin tòisichidh tu a’ mìneachadh gun robh madainn bhrèagha ann, gun robh gràineag a’ suidhe air beulaibh an taighe, a’ coimhead air an achadh, a’ gabhail na grèine, a’ sìneadh a-mach a chasan agus a’ smaointinn: Abair madainn bhrèagha. Gabhaidh mi cuairt anns an deagh shìde agus bidh a h-uile rud gu math.

**A‘ toirt iomradh air caractan**

’S e pearsa a bhios a’ gabhail air a shocair a tha anns a’ ghràineig, tha e sona gu leòr, chan eil cabhag air uair sam bith agus cha bhi e ag obair barrachd air na dh’fheumas e. Ach ’s e duine laghach a th’ ann cuideachd air sàilibh ‘s gu bheil e sona.

Gu dearbh, faodaidh tu tuairsgeul a thoirt air a’ ghràineig dìreach mar a leugh thu an seo e. Ach faodaidh tu cuideachd tuairsgeul a thoirt air san dòigh anns am bi e a’ dèanamh rudan agus anns na dòighean anns am bi e a’ smaointinn “Abair madainn bhrèagha. Gabhaidh mi cuairt anns an deagh shìde agus bidh a h-uile rud gu math.” Fhad ‘s a bhios e air a’ chuairt sin, faodaidh e coinneachadh ri nàbaidhean agus beannachdan a thoirt dhaibh agus bruidhinn riutha, agus faodaidh e a bhith togarrach fhad ’s a tha e a’ coiseachd. Tha am maigheach spìocach; tha e a’ dèanamh tòrr obrach agus tha e air fàs beartach air sgàth a chuid shaothrach. Ach tha e cuideachd àrdanach agus chan eil e ga-rìreabh toilichte ann fhèin. Chan eil daoine measail air idir.

Faodaidh tu tuairsgeul a thoirt air a’ mhaigheach le bhith ag ràdh gu bheil e air a bhith ag obair fad uairean mu thràth nuair a nochdas a’ ghràineag. Faodaidh tu guth àrdanach a thoirt dha agus dòigh annasach air bruidhinn. Leig leis rudan a ràdh ann an dòigh a sheallas gu follsaiseach gu bheil e làn “modh” ach nach eil e laghach. Seall gu bheil e mòr às fhèin le bhith a’ toirt iomradh air a bhian air a dheagh sgeadachadh agus brèagha, faodaidh e stad a chur air a chuid obrach iomadh turas airson e fhèin a ghlanadh mar eisimpleir.

**Dàimh eadar caractan agus atharrachadh sa chàirdeas an dèidh còmhstri**

Ann an sgeulachd a’ mhaighich agus na gràineig, chan eil ann ach a’ ghràineag agus a bhean agus am maigheach. Tha am maigheach glè àrdanach agus tha e a’ smaoineachadh gun tèid aige air ruith nas luaithe na a’ ghràineag. Tha a’ ghràineag gu math glic agus tha e a’ toirt a char as a’ mhaigheach le bhith a’ ceiltean le a bhean. Aig an toiseach, tha coltas ann gur e am maigheach a tha dol a bhuannachadh, ach aig a’ cheann thall ’s e a’ ghràineag a tha a’ dèanamh a’ ghnothaich. Tha a’ chomhstrì ag èirigh nuair a tha a’ ghràineag a’ cur fàilte air a’ mhaigheach agus nuair a tha am maigheach a’ coimhead sìos air a’ ghràineig. Tha an geall a’ tighinn bho sin.

**Baibhealachd agus ath-aithris**

Tha am maigheach agus a’ ghràineag a’ ruith suas agus sìos an achaidh agus tha iad a’ ruith 75 cuairt, rèis air leth fada.

Gach turas a tha am maigheach a’ ruigsinn ceann an achaidh tha a’ ghràineag ag ràdh “ik bun all heir” (Tha mi an seo a-cheana) agus tha iongnadh air a’ mhaigheach carson a tha e ann roimhe agus tha e ag ràdh “Wedder um” a tha a’ ciallachadh “tionndaidh uair eile”.

Tha an ath-aithris seo a’ toirt cothrom dhan sgeulaiche a bhith a’ toirt cothrom dhan luchd-èisteachd le bhith a’ faighneachd dhaibh dè chanas a’ ghràineag agus/no na bhios am maigheach ag ràdh.

An dèidh gach cuairt, bidh am maigheach a’ fàs nas laige agus aig a’ cheann thall tha e a’ ruith air a shocair agus tha e claoidhte, tha an abairt a bhios e ag ràdh a’ fàs nas slaodaiche agus mu dheireadh tha e a’ tuiteam agus anail na uchd.

Tha deireadh na sgeulachd air leth goirid. Tha an dà ghràineag a’ falbh leis an duais (botal Schnapps agus 100 bonn airgid), tha iad a’ dol dhachaigh agus tha partaidh aca agus tha iad air an dòigh.

**4.0 DÈ THA DÈANAMH DEAGH SGEULAICHE?**

**A’ ceangal ris an luchd-èisteachd**

Tha deagh sgeulachdan cudromach ach a’ cheart cho cudromach tha an sgeulaiche fhèin agus an dàimh a tha aca ris an luchd-èisteachd.

* 1. Co-fhaireachdainn – measail air daoine
	2. A’ stèidheachadh ceangal/dàimh
	3. Ga s(h)uidheachadh fhèin a rèir an luchd-èisteachd agus a’ cruthachadh deagh fhaireachdainn airson sgeulachd aithris
	4. A’ coimhead air daoine anns an t-sùil
	5. A’ blàthachadh an luchd-èisteachd agus a’ toirt cothrom air conaltradh/freagairt
	6. A’ cruinneachadh sgeulachd inntinneach (math air èisteachd?)
	7. A’ taghadh/leasachadh prògraman iomchaidh (fad, astar, measgachadh stuthan)
	8. Ag atharrachadh prògram, sùbailte gus dèiligeadh ri gnothaichean a dh’èireas.

**4.1 Co-fhaireachdainn**

‘S e tha ann an aithris sgeulachdan ach dòigh air faireachdainnean agus gluasadan-inntinn. Tha e a’ leigeil an dà chuid leis an sgeulaiche agus leis an luchd-èisteachd a dhol a-steach ann am beatha nan caractaran anns an sgeulachd, a’ coimhead air a’ bheatha bhon t-sealladh acasan agus a’ faireachdainn an cuid aoibhneis, feirg agus am pian.

’S e tìodhlac luachmhor a tha ann an sgeulachd a bhios a’ cur beartas dhan luchd-èisteachd agus dhan sgeulaiche agus a bhios a’ cruthachadh dàimh de thuigse agus de cho-fhaireachdainn eadar iad. Tha deagh sgeulaiche làn spionnaidh airson a bhith ag aithris sgeulachdan agus bidh e a’ cur thairis le miann airson ruigsinn a-mach gu daoine eile agus gus toirt orra tòiseachadh air rànaich agus gàireachdainn no gus toirt orra cnuasachadh.

Bidh an sgeulaiche ga-rìreabh measail air daoine agus tha am blàths a tha seo air a thaisbeanadh dhan luchd-èisteachd agus tha e a’ toirt orra earbsa a chur anns an sgeulaiche. Tha gu bheul an sgeulaiche gu tric ag aithris sgeulachdan dhaibh mu dhaoine a tha coltach riutha fhèin, a tha air coinneachadh ris an aon seòrsa, no fìu ’s barrachd, dhuilgheadasan, cuideachd a’ toirt dhaibh misneachd mum beatha fhèin. Tha sgeulachdan cuideachd air am faicinn mar fhearas-chuideachd, ach bidh iad a’ sealltainn fìoran cruinneil agus bidh iad gu tric a’ brosnachadh luchd-èisteachd no co-dhiù a’ ciallachadh nach eil iad a’ faireachainn cho aonranach.

Uaireannan bidh sgeulaichean ag innse sgeulachdan mu am beatha fhèin ach mar as trice cha bhi na sgeulachdan aca mu dhèidhinn rudan pearsanta. Ach, bheir eòlas beatha an sgeulaiche fhèin buaidh air an dòigh sam bi iad a’ ceangal ris agus ag aithris na sgeulachd dhan luchd-èisteachd, agus mar sin anns an aithris bidh iad a’ fosgladh am pearsa fhèin agus a’ cur am faireachdainnean mu choinneamh an t-sluaigh.

Nuair a bhios iad ag aithris an sgeulachd do luchd-èisteachd, bidh mòran sgeulaichean a’ dèanamh oidhirp shònraichte gus toirt orra fhèin smaoineachadh gu bheil iad ann an suidheachadh no àite sònraichte gus an urrainn dhaibh sealladh fhaighinn air agus tuigse fhaighinn leis na caractaran agus a bhith a’ creidsinn gu bheil na tachartasan a’ tachairt dhaibh. Tha seo a’ leigeil leotha an sgeulachd aithris leis a’ chumhachd agus an dìreachd a gheibhear bho bhith dol tron t-suidheachadh iad fhèin.

Ge brith dè an dòigh a thèid a chleachdadh, bidh sgeulaichean daonnan a’ feuchainn air cridhe an luchd-èisteachd a ruigsinn le bhith a’ peantadh dealbh-fhaclan gus leigeil leotha na caractaran fhaicinn annta fhèin agus gus tuigse agus co-fhaireachdainn a bhith aca leis na dùbhlain a tha na caractan sin a’ dol troimhe.

**4.2 Càirdeas/dàimh**

Tha an ùine ro thoiseach sgeulachd gu math prìseil. Tha ro-ràdh feumail bhon a tha e a’ leigeil leis an luchd-èisteachd eòlas a chur air guth an sgeulaiche agus tha e a’ leigeil leis an sgeulaiche dàimh a thogail leis an luchd-èisteachd.

Faodaidh an ro-ràdh a bhith cho goirid ri aon seantans no faodaidh e a bhith air a chleachdadh gus eòlas a chur air cuid de chùl-fhiosrachadh na sgeulachd agus mu far an cuala an sgeulaiche an sgeulachd sa chiad dol a-mach. Tha e deatamach gun coimhead an sgeulaiche san t-sùil air an luchd-èisteachd bhon fhìor thoiseach gus a bheil gach duine a’ faireachdainn gu bheil an sgeulaiche a’ bruidhinn dìreach riuthasan.

Feumaidh toiseach na sgeulachd ùidh agus aire an luchd-èisteachd a ghlacadh sa bhad agus cruth na sgeulachd a mhìneachadh. Bidh an toiseach a’ leigeil leis an sgeulaiche an sealladh a chur mu chomhair an luchd-èisteachd, a’ toirt fiosrachadh mun àm agus mun àite, na prìomh charactaran agus mu na tachartasan a tha ri thighinn.

Tha dòighean sònraichte aig cuid de sgeulaichean gus sgeulachd a thòiseachadh leithid a bhith a’ lasadh coinneal, a’ cluich beagan shreathan de dh’inneal-ciùil no rudeigin eile gus aire a ghlacadh. Bidh aon sgeulaiche ag innse gum biodh a sheanair, croitear à Gallaibh, a’ glanadh amhaich agus a’ caitheamh smugaid dhan teine – comharra dhan luchd-èisteachd gun robh e a’ dol a thòiseachadh.

Bidh sgeulaichean eile a’ feuchainn a dh’aona-ghnothaich air dàimh a stèidheachadh le bhith a’ toirt air an luchd-èisteachd grèim a chumail air làmhan a chèile no a bhith a’ seinn còmhla agus bidh cuid dhen bheachd gu bheil a bhith a’ teagasg rann dhan luchd-èisteachd, as urrainn dhaibh a chleachdadh nas fhaide air adhart mar dheagh dhòigh gus daoine a dhèanmah cofhurtail.

Feumaidh na ciad shreathan an neach-èisteachd a tharraing gu àm agus àite eadar-dhealaichte, gu saoghal seunta na sgeulachd agus gu àite gu tur eadar-dhealaichte. Dh’fhaodar smaoineachadh gu bheil “Uair a bha siud” mar dhòigh caran clichéil air sgeulachd a thòiseachadh ach ‘s tric a chleachdar e airson sgeulachdan chloinne. Le abairt shìmplidh, faodaidh an sgeulaiche aire an luchd-èisteachd a ghlacadh agus an tarraing thuice/thuige fhèin.

Gus dàimh a chruthachadh leis an luchd-èisteachd, faodaidh an ro-ràdh a bhith air a chleachdadh gus an sgeulachd a stiùireadh gu ruige buidheann sònraichte le bhith a’ dèanamh ceangal ri am beatha fhèin agus ri an cuid eòlais. Ma tha sgeulaiche ag aithris ri daoine ann an àite sònraichte faodaidh e ceangal a dhèanamh eadar an sgeulachd agus an t-àite le bhith a’ toirt iomradh air cleachdaidhean no fiù ’s ainmean-àite bhon sgìre gus an sgeulachd a dhèanamh nas pearsanta do gach luchd-èisteachd.

Cha bu chòir cabhag a chur air aithris na sgeulachd. Togaidh deagh sgeulaiche an sgeulachd air a socair fhèin aig an toiseach ach gu sòilleir le cànan shìmplidh gus dealbhan a dhèanamh le facail gus macmeanmna an luchd-èisteachd a bhsonachadh, gus an aire a chumail. Aon uair ‘s gu bheil iad a’ faireachdainn gu bheil iad air ceangal a dhèanamh ris an luchd-èisteachd, bheir an sgeulaiche iad tron dràma a tha a’ fosgladh mun coinneamh, a’ gabhail beachd air an dòigh anns a bheil iad gan giùlan fhèin gus astar na sgeulachd a dhearbhadh.

Bidh luchd-èisteachd a’ gabhail pàirt anns an sgeulachd na chuideachadh gus togail air a’ chàirdeas a chaidh a chruthachadh roimhe agus gus dàimh làidir a chruthachadh eadar an sgeulaiche agus an luchd-èisteachd. Faodaidh an luchd-èisteachd a bhith an sàs ann ann an iomadh dòigh bho òrain gu èigheach, gu bhith a’ brigeadh an òrdagan, a’ bualadh am basan no a’ bualadh an casan air an ùrlar.

**4.3 Suidheachadh agus faireachdainn**

’S e am prìomhachas ann a bhith a’ dearbhadh far a bheil sgeulaiche a’ dol a shuidhe no dol a sheasamh ann an seisean sgeulachdan an urrainn dhan sgeulaiche an luchd-èisteachd fhaicinn agus an urrainn dhaibhsan an sgeulaiche fhaicinn. Chan urrainnear dàimh a chruthachadh gun sealltainn dha na sùilean agus chan urrainn sealltainn dha na sùilean ma tha an sgeulaiche às an t-sealladh.

Bu chòir dhan dearbh shuidheachadh, mas urrainn idir, a bhith air a dhearbhadh ro làimh aon uair ‘s gu bheil an làrach agus meud agus cumadh an t-seòmair, amharc-lann no làrach a-muigh air a bhith air a dhearbhadh.

Ann an amharc-lann mòr no air a’ bhlàr a-muigh, dh’fhaodte gum feum an sgeulaiche seasamh air rudeigin gus àirde a thoirt dhaibh agus gus am faic a h-uile duine iad, na daoine aig a’ chùl cuideachd, gus am faic agus an cluinn iad iad agus nach bi an sealladh air a chuingealachadh le rudan leithid pilearan agus craobhan.

Ann an seòmar beag chan fheum gnothaichean a bhith buileach cho foirmeil ach feumar beachdachadh air na h-aon ghnothaichean. Bu chòir dhan sgeulaiche coimhead air an luchd-èisteachd fad na h-ùine agus cha bu chòir dhaibh an cùl a chur ri pàirt sam bith dhen bhuidheann. Mar as trice, ’s fheàrr le daoine cumadh leth-chearclach le buidhnean nas lugha. Faodaidh an sgeulaiche an uair sin e/i fhèin a shuidheachadh aig fosgladh a’ chearcaill.

Ach, ’s fheàrr le cuid de sgeulaichean an luchd-èisteachd a bhith cho faisg orra ’s a ghabhas gus am bi na faireachdainnean aca a’ sgapadh gu luath tron bhuidheann agus gum bi barrachd de dh’fhaireachdainnean co-roinnte eatorra.

Mar as trice, seasaidh an sgeulaiche ann an suidheachaidhean nas motha agus suidhear ann am feadhainn nas lugha ach chan e riaghailt a tha seo agus tha e an urra ri dè as fheàrr leis an sgeulaiche fhèin agus dè a fhreagras air an sgeulachd agus air an luchd-èisteachd.

Ann an àite mòr, far a bheil an luchd-èisteachd ann an sreathan agus far nach eil àrd-ùrlar, bidh aig an sgeulaiche ri barrachd a dhèanamh a thaobh faireachdainn is gluasadan agus feumar dèanamh cinnteach gu bheilear gan dèanamh bho àirde nan guailnean gus dèanamh cinnteach gum faic an fheadhainn aig a’ chùl.

Tha solais cudromach cuideachd nuair a thathar a’ co-dhùnadh càite am bu chòir dhan sgeulaiche a bhith suidhichte. Cha bu chòir dhaibh seasamh faisg air uinneig nam biodh aig an luchd-èisteachd ri coimhead air solas na grèine. Cuideachd, nam biodh spot-sholais ann, dh’fhaoidte nach fhaiceadh an luchd-èisteachd iad ach anns an dubhar agus cha b’ urrainn dhaibh coimhead orra san t-sùil agus cha b’ urrainn dhaibh faicinn mar a bhiodh an luchd-èisteachd a’ faireachdainn mun sgeulachd.

Cha bu chòir dhan sgeulaiche leigeil le àite sam bith a bhith na sgaradh eadar iad fhèin agus an luchd-èisteachd. Bu chòir an t-àite a chleachdadh gu h-èifeachdach gus cur ris an sgeulachd agus gus com-pàirteachas an luchd-èisteachd a bhrosnachadh.

Gus an fhaireachdainn cheart a bhrosnachadh airson aithris sgeulachdan am broinn togalaich, bu chòir dhan sgeulaiche an àirneis a ghluasad no a thoirt air falbh, na solais a mhùchadh agus dèanamh cinnteach gu bheil iad cofhurtai leis an àite a tha aca agus gun urrainn dhaibh obrachadh gu h-èifeachdach na bhroinn.

Bu chòir dhaibh iad fhèin a shuidheachadh ann an àite far am faic iad sùilean an luchd-èisteachd, bhon a tha daonnan barrachd ùidh aig daoine ma tha iad a’ faireachdainn gu bheil daoine a’ bruidhinn riutha fhèin. Os cionn gach rud eile, bu chòir dhan sgeulaiche feuchainn air an t-seisean aithris-sgeulachdan a dhèanamh cho tarraingeach agus dlùth ’s a ghabhas fiù ’s ann an amharc-lann mòr.

Tha an dòigh anns am bi an sgeulaiche a’ suidhe no a’ seasamh cudromach bhon a tha an dòigh a ghiùlainear e/i fhèin a’ cur teachdaireachdan làidir chun an luchd-èisteachd. Feumaidh an sgeulaiche coimhead fosgailte agus misneachail gus earbsa an luchd-èisteachd fhaighinn agus bu chòir a bhith saoirsneil nan dòigh.

Mar a chaidh a mhìneachadh roimhe, tha feum air deagh thoiseachadh gus an luchd-èisteachd a ghiùlan gu àm agus àite eadar-dhealaichte gus an urrainn dhaibh a dhol a-steach gu saoghal nan sgeulachdan.

Cha bu chòir brisidhean a bhith ann, cha bu chòir fònaichean-làimhe a bhith a’ seirm, cha bu chòir dad toirt air falbh bho bhlàths guth an sgeulaiche agus togarrachd na sgeulachd a thathar ag aithris. Tha gach sgeulaiche a’ sireadh faireachdainn de dh’aonachd a chruthachadh.

**4.4 A’ coinneachadh leis na sùilean**

’s e aon dhe na buannachdan mu bhith ag aithris sgeulachdan seach a bhith a’ leughadh à leabhar gun tèid aig an sgeulaiche air coinneachadh leis na sùilean ann an dòigh nas fheàrr ris an luchd-èisteachd; ’s e sin a tha cruthachadh dàimh sònraichte eadar an dithis.

Ge bith dè cho seunta agus bàrdail ’s a tha na faclan, tha rannsachaidhean a’ sealltainn nach iad am prìomh dhòigh air conaltradh idir. Chan eil conaltradh labhairteach ach na phàirt beag dhen teachdaireachd a gheibhear agus tha guth (tòna a’ ghuth, cuideam, astar msaa) agus conaltradh neo-labhairteach (gluasadan aodainn, coinneachadh nan sùilean, dòigh lìbhrigidh cuirp) a’ cur iomadh teachdaireachd a bharrachd. Tha na bhios an sgeulaiche “ag ràdh” air an aodainn no an cuirp a’ cur teachdaireachdan làidir chun an luchd-èisteachd.

Bu chòir do sgeulachd a bhith na gibht bhon chridhe, ìomhaigh dhen mhiann làidir aig an sgeulaiche gus conaltradh ris an t-sluagh. Faodaidh sùilean am blàths seo a riochdachadh agus toirt air luchd-èisteachd faireachdainn sònraichte agus gu bheilear ag aithris na sgeulachd dìreach dhaibh fhèin. Anns an dòigh seo, bidh sgeulaichean a’ ceangal ris an luchd-èisteachd aca agus bidh iad a’ cruthachadh earbsa sònraichte agus dàimhean eatorra.

Tha coimhead sna sùilean cuideachd ceangailte ri fèin-mhisneachd, bhon a bhios daoine nach coimhead air daoine san t-sùil gu tric le cion misneachd, mì-chofhurtail agus fiù ’s mealltach. Mura coimhead sgeulaiche ann an sùilean an luchd-èisteachd bidh iad dhen bheachd nach eil an sgeulaiche misneachail gu leòr gus an sgeulachd aithris, caillidh iad earbsa annta, agus cha chòrd an sgeulachd riutha cho math.

Tha e mar dhleastanas air an sgeulaiche gach sgeulachd a thoirt beò, gus an luchd-èisteachd a chuideachadh, chan ann dìreach le faclan agus gnìomhan an sgeulaiche, ach leis na faireachdainnean sònraichte a bhios air an cruthachadh leis an luchd-èisteachd.

Faodaidh com-pàirteachas an luchd-èisteachd a bhith air a riochdachadh ann an iomadh dòigh. Cho math ris na h-òrain agus an èigheachd air an deach iomradh a thoirt mu thràth, faodar iarraidh air an luchd-eisteachd ruitheaman sònraichte a bhualadh gus fuaimean a riochdachadh, leithid eich a’ ruith mar eisimpleir; no faodar an teagasg gus an casan a bhualadh air an làr, ’s dòcha gus riochdachadh gu bheil fuamhaire air a shlighe. Faodar an luchd-èisteachd a roinn ann an earrannan agus ròl eadar-dhealaichte a thoirt do gach buidheann. Ma bhios e air a dhèanamh gu sgileil, dh’fhaodadh seo conaltradh èifeachdach a dhèanamh eadar na caractaran an taobh a-staigh sgeulachd. Tha e cuideachd math gus aire an luchd-èisteachd a chumail.

Faodar glè bheag de chom-pàirteachas a bhith ann aig an toiseach. Mar a thèid an seisean de sgeulachdan air adhart, faodar barrachd com-pàirteachais a dhèanamh nuair a tha e a’ coileanadh amasan gus an luchd-èisteachd a bhlàthachadh agus gus toirt orra faireachdainn nas cofhurtail agus nas deònaiche pàirt a ghabhail. Ann an cuid de shuidheachaidhean, ’s dòcha nach can an sgeulaiche dad gus an luchd-èisteachd ullachadh ach leigear leotha pàirt a ghabhail ann an dòigh nàdarrach nuair a thuigeas iad gu bheil faclan agus abairtean sònraichte air an ath-aithris aig àmannan sònraichte.

Tha com-pàirteachas sam bith bhon luchd-èisteachd air leth luachmhor an dà chuid dhan sgeulaiche agus dhan luchd-èisteachd fhèin agus uaireannan faodar a thoirt ceum air adhart. Faodaidh geamaichean tuairmseachd agus toimhseachain a bhith air an cleachdadh, faodaidh ath-aithrisean atharrachadh beagan bho rann gu rann agus faodar rudan sònraichte a thoirt dhan luchd-èisteachd agus faodar iarraidh orra gluasadan a dhèanamh no dannsa.

Faodar aithris sgeulachdan ann an dòigh organach a chleachdadh cuideachd. Tha seo a’ leigeil leis an luchd-èisteachd cuideachadh gus an sgeulachd a chruthachadh agus gus atharrachadh a thoirt air a’ phlota. Bidh an sgeulaiche a’ tòiseachadh na sgeulachd agus a’ toirt roghainnean a dh’fhaodas an luchd-èisteachd taghadh. Uaireannan cha toir an sgeulaiche eisimpleirean dhe na roghainnean ach dh’fhaodar faighneachd dhan luchd-èisteachd dè an ath rud a thachair no dè na rudan a rinn no a thuirt na prìomh charactaran. Ma tha e air a dhèanamh gu math, faodaidh am modh seo sgeulachdan a chruthachadh a tha meacmeanmnail, èibhinn no buntainneach do bheatha an luchd-èisteachd.

Tha com-pàirteachas an luchd-èisteachd ann an aithris sgeulachdan na rud a tha ag obair gu math le buidhnean de gach aois agus ‘s e modh a th’ ann a dh’fheumas an sgeulaiche a leasachadh. Nuair a thathar ag ionnsachadh sgeulachd ùr, bu chòir dha/dhi coimhead gus dòighean fhaighinn anns an urrainnear an sgeulachd atharrachadh gus leigeil leis an sgeulachd pàirt a ghabhail innte. Feumaidh e/i a bhith mothachail air ciamar a shocraichear gnothaichean ma thòisicheas an luchd-èisteachd air a bhith caran mì-rianail.

* 1. **A’ Cruinneachadh Sgeulachdan Inntinneach**

Tha e cudromach dhan sgeulaiche sgeulachdan a chruinneachadh a chòrdas riutha agus a chòrdas e riutha aithris.

Bidh cuid de sgeulachdan ann airson tlachd a-mhàin ach bidh sgeul moraltca no fìrinn chruinneil air choreigin anns a’ chuid as motha de sgeulachdan. Feumaidh an sgeulaiche gabhail ris a’ bheachd no a’ phuing a tha seo oir bhiodh e doirbh, no ’s dòcha do-dhèanta, dhaibh sgeulachd aithris leis nach robh iad ag aontachadh.

Tha an roghainn de sgeulachdan gun chrìch bho saoibhsgeulan gu sgeulachdan seunta agus uirsgeulan, ach tha iad seo air a bhith air an rangachadh ann an caibideil eadar-dhealaichte dhen lebahran seo (faic Caibideil 10). Bidh cuid dhe na sgeulachdan a thogas an sgeulaiche le teachdaireachd a fhreagras air gac tìm agus bidh e comasach dhan h-uile duine coimeas a dhèanamh rithe ann an dòigh air choreigin. Tha sgeulachdan eile nas aotruime agus bidh iad a’ dèiligeadh ri cuspairean co-aimsireil a tha tarraingeach do dhaoine aig an dearbh àm ud.

Tha mòran dhe na sgeulachdan làn ìomhaigheachd far a bheil na caractaran agus na gnìomhan anns an sgeulachd a riochdachadh rudeigin eile. Tha ìomhaigheachd ann an sgeulachdan eile a tha tarraingeach dha na ceud-fàthan agus a bhrosnaicheas a’ mhacmeanmna. Bidh gnìomhan agus mìoghalachd ann an gach sgeulachd, thig gnothaichean gu ceann bhon a tha iad sin deatamach gus aire an luchd-èisteachd a chumail.

Gus a bhith inntinneach, feumaidh toiseach làidir, caractaran làidir agus plota soilleir a tha furasta a leantainn a bhith aig sgeulachd. Ach, cha bhi mòran sgeulaichean a’ coimhead airson sgeulachd air a bheil structar gleansach, bidh iad a’ taghadh na sgeulachd airson na teachdaireachd agus air sàillibh ’s gu bheil rudeigin luachmhor ri chur an cèill innte. Tha fhios aca gum faod iad sgeulachd sam bith atharrahadh agus ath-obrachadh gus am bi an structar agus am plota ruigsinneach gu leòr. Tha fhios aca gum faod iad a h-atharrachadh airson luchd-èisteachd sònraichte agus gum faod iad rudan a chur a-steach innte gus com-pàirteachas an luchd-èisteachd a bhrosnachadh.

Faodaidh an sgeulaiche cruinneachadh de sgeulachdan a thogail bho leabhraichean no bho dhaoine eile. Faodaidh iad tighinn gu bhith math air èisteachd iad fhèin agus an uair sin na sgeulachdan a chuala iad ath-aithris. Dh’fhaodte gun cuimhnich iad air sgeulachdan bho an òige no bho am beatha fhèin no beatha an caraidean agus luchd-eòlais mar stòras. Mar a bhios na bliadhnaichean a’ dol air adhart, bidh an cruinneachadh dhe na sgeulachdan a’ fàs nas motha agus nas motha agus bidh sgeulachd iomchaidh ann airson cha mhòr gach suidheachadh.

Mar sin, ‘s e obair thlachdmhor a th’ ann a bhith a’ cruinneachadh sgeulachdan; oir ‘s e sgeulachd air an cuimhnichear a tha ann an sgeulachd inntinneach. Tha sgeulachdan feumail airson gach seòrsa suidheachaidh agus faodaidh iad a bhith èibhinn, toilichte no brònach. Faodaidh iad a bhith nan sgeulachdan pearsanta, sgeulachdan a tha a’ sealltainn math agus olc, sgeulachdan a bhios a’ toirt air daoine faireachdainn ann an dòigh shònraichte, a bhios a’ toirt buaidh orra, a tha a’ togail fulangas agus a’ cur dhaoine àbhaisteach a tha a’ strì le cùisean sa bheatha aig fois.

* 1. **Prògraman Iomchaidh**

Faodadh sgeulaiche farsaingeachd de sgeulachdan a thaghadh bhon stòras a tha aca cheana no faodaidh iad prògram sònraichte air chur air dòigh air cuspair sònraichte a tha iomchaidh do luchd-èisteachd sònraichte, a’ faighinn, ag atharrachadh no a’ cruthachadh sgeulachdan iomchaidh dhaibh.

Ged a bhiodh e/i dìreach a’ taghadh sgeulachdan air a bheilear eòlach airson seisean goirid no a’ leasachadh stuthan airson prògram nas fhaide (no sreath), tha an taghadh an urra cha mhòr gu lèir air an luchd-èisteachd a rèir aois, ùidhean, aire agus ‘s dòcha a thaobh co-theacsa no adhbhar prògraman nan sgeulachdan.

Chan eil e daonnan comasach dhan sgeulaiche fiosrachadh mionaideach fhaighinn a-mach mu luchd-èisteachd mheasgaichte de dh’inbhich ach, nuair a thathar a’ dèiligeadh ri sgoil no buidhnean coimhearsnachd no seisean aithris sgeulachdan aig aois ro-sgoile ann an leabharlann, bu chòir dha a bhith nas fhasa an taghadh ceart a dhèanamh.

Bidh fad a’ phrògraim a rèir an e clann no inbhich a tha san luchd-èisteachd agus an aois agus an comasan air aire a chumail.

San fharsaingeachd, cha tèid aig clann aois ro-sgoile air èisteachd ri aon sgeulachd airson còrr air 5-7 mionaidean. Airson clann a tha 6−8 bliadhna a dh’aois, faodaidh seo a bhith air a leudachadh gu 10 mionaidean. Faodaidh clann aig ceann shuas na bun-sgoile (9−11 bliadhna) a bhith toilichte le seiseanan nas fhaide le measgachadh de dh’fhad anns na sgeulachdan. ’S e daonnan deagh bheachd a tha ann a bhith a’ measgachadh aithris na sgeulachd le eadar-obrachadh leithid òrain, toimhseachain agus rannan.

Bidh seiseanan aithris sgeulachdan do dh’inbhich a’ maireachdainn bho mu 45 mionaid gu uair gu leth, le briseadh beag airson seiseanan nas fhaide. Faodaidh prògraman do dh’inbhich a bhith rud beag nas fhaide ma tha iad air an ceangal ri bùth-obrach trèanaidh no ma tha barrachd air an sgeulaiche ann.

Ma tha buidhnean sgoile no seiseanan leabharlainn nam pàirt de phrògram leantainneach, mar eisimpleir gach seachdain no gach dàrnacha seachdain, bu chòir do gach seisean a bhith air a phlànadh mar sheisean air leth eadhon ged a bhiodh tu am beachd gum biodh tu a’ sgrùdadh nan aon seòrsa thèaman thar ùine.

Bidh an seòrsa luchd-èisteachd, nàdar an tachartais, agus na seòrsachan de sgeulachdan a bhithear ag aithris a’ dearbhadh astar a’ phrògraim.

Bidh prògraman air sgeulachdan aotrom, èibhinn, a’ cleachdadh cànan gnìomhach, luath a’ cur feum air astar nas luaithe agus bidh feum air astar nas slaodaiche le sgeulachdan eachdraidheil agus aig a bheil ceangal ri creideamh.

Feumaidh astar nan sgeulachdan fa leth a bhith air an atharrachadh gus ùidh an luchd-èisteachd a chumail. Nì am plota soilleir far a bheil feum air astar nas luaithe nuair a tha gnothaichean a’ tighinn gu ceann agus nuair a bu chòir do chùisean fàs na socraiche a-rithist.

Bidh measgachadh an stuth cuideachd an urra ris an sgeulaiche, ris an luchd-èisteachd agus ris an t-seòrsa de phrògram de dh’aithris sgeulachdan. Tha e cudromach dhan sgeulaiche sgeulachdan a thaghadh bhon fheadhainn as aithne dhaibh agus a bhios freagarrach dhan luchd-èisteachd ach bu chòir dhaibh feuchainn air am prògram a dhèanamh cho measgaichte ’s a ghabhas gus am bi rudeigin ann dhan h-uile duine.

Tha na seòrsachan de sgeulachdan gu math farsaing, le mìth-sgeulachdan, sgeulachdan mu shìthichean agus saoibhsgeulachdan gu sgeulachdan mu thaibhsean agus parabalan (faic Caibideil 10).

Bu chòir dhan sgeulaiche taghadh bhon fheadhainn seo, a’ dèanamh cinnteach gu bheil measgachadh de sgeulachdan ann, cuid dhiubh domhainn, cuid aotrom, cuid brònach, cuid le tionndadh ris nach robhar an dùil aig an deireadh. Dh’fhaodadh iad cuideachd roghnachadh toimhseachain no dibhearsain a chur a-steach no dh’fhaodadh iad roghnachadh cruth traidiseanta a’ chèilidh Albannaich a dhèanamh agus measgachadh de sgeulachdan, de cheòl agus de dh’òrain a chur ann.

Tha sgeulachdan le modhanail, far a bheil math a’ buannachadh an aghaidh olc, gu h-àraid tarraingeach do dh’òigridh ach ‘s toil le inbhich cuideachd sgeulachdan le deireadh toilichte far a bheil strì mhic an duine an aghaidh duilgheadas air choreigin a’ faighinn duais.

* 1. **A’ toirt atharrachadh air a’ phrògram – Sùbailteachd**

Dh’fhaodadh e a bhith tarraingeach do sgeulaiche nochdadh aig an àite le prògram de sgeulachdan stèidhichte aca mu thràth agus iad deiseil gus an aon rud a dhèanamh a-rithist agus a-rithist (anns an aon òrdugh leis na h-aon cheanglaichean) agus ann an suidheachaidhean eadar-dhealaichte. Tha seo ge-tà a’ cur às do bheòthalachd agus bidh e ag adhbhrachadh gum bi daoine sgìth agus searbh dhen tachartas.

Gun teagamh, feumaidh an sgeulaiche plànadh a dhèanamh agus bu chòir beachd shoilleir a bhith aige/aice air na bhiodh freagarrach agus air na tha e/i air fhaighinn a-mach mun luchd-èisteachd. Ach, feumaidh iad cuideachd a bhith sùbailte agus leigeil leis an t-seisean a dhol air adhart gu nàdarrach, gus coimhead air aodainnean an luchd-èisteachd agus air an dòigh anns an giùlan iad iad fhèin agus ionnsachadh mu dè dìreach as toil agus nach toil leotha.

Bu chòir do dheagh sgeulaiche a bhith misneachail gu bheil sgeulachdan gu leòr aca a tha iomchaidh anns a’ “bhaga sgeulachdan” aca (15 air a’ char as lugha ma tha iad ag iarraidh 4 no 5 aithris) agus gum faod iad gluasad bho thè gu tè gun strì, ’s iad a’ toirt ceanglaichean spreagach eadar na sgeulachdan no ’s dòcha a’ toirt aotromas dhan t-suidheachadh le òrain agus toimhseachain.

Faodar suidheachadh àbhaisteach a shnìomh gu bhith na sgeulachd aig a’ mhionaid mu dheireadh no faodar sgeulachd air a bheilear measail atharrachadh beagan gus am bi i buntainneach agus nas èibhinne dhan luchd-èisteachd.

Bidh deagh sgeulaiche deiseil airson a h-uile rud a dh’fhaodadh tachairt agus bithear ag ionnsachadh dèiligeadh ri rud sam bith a dh’fhaodadh tachairt. Dh’fhaodadh èiginn aig an àite adhbhrachadh gum biodh an ùine airson nan sgeulachdan nas giorra no nas fhaide. Dh’fhaodadh cnatan no amhach ghoirt buaidh a thoirt air guth an sgeulaiche agus dh’fhaodadh sin ciallachadh gum biodh e nas duilghe sgeulachdan sònraichte aithris. Dh’fhaodadh rudan èirigh nuair a thathar ag aithris sgeulachd, leithid pàiste a’ feuchainn air aire fhaighinn dha/dhi fhèin.

Faodar faighinn thairis air na duilgheadasan seo uile ma bhios an sgeulaiche sùbailte agus misneachail gu leòr leis na sgeulachdan a tha aca agus ma dh’ionnsaicheas iad an sgil gus rudan a dhèanamh air “làrach nam bonn” gus rudan a dhèanamh cho math ’s as urrainn dhaibh ann an suidheachadh sam bith. Faodaidh an sgeulaiche am prògram a leudachadh no a ghiorrachadh mar a tha iad a’ dol air adhart, faodaidh iad iarraidh siostam fuaim a chleachdadh, agus faodaidh iad aithne a thoirt do chloinn a tha a’ dèanamh fuaim mus tèid iad air adhart leis a’ phrògram aca.

1. **DÈ THA A’ DÈANAMH DEAGH SGEULAICHE?**

**Ag aithris nan sgeulachdan**

Nuair as fheàrr a tha e, ’s e th’ ann an aithris sgeulachdan ach eadar-obrachadh beò eadar an sgeulaiche agus an luchd-èisteachd. Bu chòir dhan h-uile rud a nì sgeulaiche leigeil leis an luchd-èisteachd cur ri cruthachadh na faireachdainn a gheibhear bhon sgeulachd.

**5.1 Nàdarrach − Socrachadh**

’S e ealain nan sgeulachdan a bhith a’ conaltradh le daoine eile ann an dòigh a tha sìmplidh, soilleir, nàdarrach. Cha bu chòir mì-thuigse a bhith ann gur e an aon rud a tha ann an aithris sgeulachdan agus ealain-taisbeanaidh. ’S e e/i fhèin a tha anns an sgeulaiche fad na h-ùine agus chan fheumar a dhol ann an riochd dràmadach no guth fuadain a chleachdadh.

Ach, ma bhios iad ag aithris an cuid sgeulachdan do bhuidheann mòr, bidh aca ri an guth a chur a-mach ach bu chòir dhaibh feuchainn air fuireach cho nàdarrach ’s a ghabhas.

Tha a bhith ag aithris sgeulachd a’ cruthachadh ìomhaigh de bhuidheann de charaidean a’ suidhe mun teine a’ faighinn tlacd bho bhith ag innse nan naidheachadan as ùire dha chèile agus bho bhith a’ cuimhneachadh air na làithean a dh’fhalbh.

’S e seo an seòrsa faireachdainn dlùth, dàimheach a bhios an sgeulaiche ag iarraidh ath-chruthachadh fiù ’s ann an amharc-lann mòr agus, gus seo a dhèanamh, feumaidh iad an guth agus an dòigh anns an giùlan iad iad fhèin gus ìomhaigh chàirdeil, shocair, smachdail a chur tarsainn ris an gabh an luchd-èisteachd le càirdeas agus earbsa.

Mus tòisichear, bu chòir dhan sgeulaiche dèanamh cinnteach gum bithear air socrachadh agus bu chòir faireachdainnean a thaobh nearbhan a chur tarsainn mar rud math agus mar rud a bheir piseach air aithris nan sgeulachdan.

Bu chòir dhaibh dèanamh cinnteach gu bheil an guth blàth agus càirdeil agus gu bheil an dòigh anns a bheil iad a’ seasamh no a’ suidhe agus an dòigh anns a bheil iad gan giùlan fhèin fosgailte agus fàilteachail.

Tha an comas coimhead air daoine ann an dòigh suidhe no seasamh a tha saoirsneil, agus an comas coimhead air an luchd-èisteachd anns an t-sùil, a’ taisbeanadh fèin-mhisneachd agus a’ toirt dearbhadh dhan luchd-èisteachd gu bheil smachd aig an sgeulaiche air gnothaichean.

Gus sgeulachd a lìbhrigeadh gu math, feumaidh an sgeulaiche a bhith cinnteach gu bheil iad a’ conaltradh gu math, an dà chuid le an guth agus le am bodhaig. Mar sin, nam biodh an sgeulaiche a’ seasamh le a ghuailnean a’ crochadh, a cheann crom, a làmhan paisgte agus cuideam air aon chois, cha bhiodh e a’ toirt deagh bhuaidh air an luchd-èisteachd agus ’s cinnteach gum biodh mì-earbsa aig an luchd-èisteachd ann an comasan an sgeulaiche.

Tha conaltradh neo-labhairteach (giùlan, gluasadan aodainn msaa) air leth cudromach agus feumaidh iad a dhol a rèir faclan an sgeulaiche ma thathar a’ dol gan creidsinn. Ma tha sgeulaiche a’ dèanamh tuairsgeul air àite no air daoine brèagha le greann air aodann, bhiodh an luchd-èisteachd a’ faireachdainn caran troimhe chèile agus bhiodh iad a’ sireadh comharran air choreigin eile airson dearbhadh a thoirt dhaibh. Mar sin, feumaidh an sgeulaiche a bhith mothachail agus chan fhaod iad teachdaireachd sam bith nach robhar ag iarraidh a chur tarsainn a lìbhrigeadh dhan luchd-èisteachd oir dh’fhaodadh sin buaidh a thoirt air an aire air an sgeulachd agus dh’fhaodadh e an aithris a lagachadh

Aithnichidh an luchd-èisteachd gu luath ma tha an sgeulaiche nearbhach no eagalach agus mar sin feumaidh an sgeulaiche fiamh a’ ghàire a dhèanamh agus a bhith saoirsneil gus innse dhaibh gu bheil a h-uile rud ceart gu leòr. Feumaidh an sgeulaiche a bhith mothachail air a’ bhuaidh a tha aca air an luchd-èisteachd agus feumaidh iad ionnsachadh a’ bhuil a tha iad ag iarraidh a thoirt le bhith ag obrachadh a-mach dè na comharran a tha iad ag iarraidh a thoirt agus dè na droch theachdaireachdan a tha iad ag iarraidh sguir a thoirt.

* 1. **Guth agus Anail**

’S e guth mhic an duine an t-inneal as prìseile aig sgeulaiche. Faodar a chluich coltach ri inneal-ciùil gus iomadh tòna agus atharrachadh a thoirt air gus tlachd a thoirt dhan luchd-èisteachd. Tha sùbailteachd agus neart air leth cudromach. Feumaidh guth sgeulaiche tarraing gu math, feumaidh e a bhith air a chluinntinn, feumaidh e atharrachadh gus faireachdainnean a chur an cèill ach feumaidh e cuideachd a bhith comasach air seasamh ri cleachdadh gu tric gun cus uallach a chur air.

Tha soilleireachd cainnt, farsaingeachd briathrachais agus aire air càileachd fuaimean nam faclan, cho math ri ciall nam faclan, deatamach gus an tèid aig an sgeulaiche a bhith misneachail gun tèid aca air rudan mionaideach a thaobh ciall anns an sgeulachd a lìbhrigeadh.

Tha tòna agus càileachd a ghuth air leth cudromach cuideachd. Tha a bhith a’ cuimhneachadh na sgeulachd facal air an fhacal air do theangaidh a’ ciallachadh gum bi e caran mì-nàdarrach agus bu chòir seo a sheachnadh oir ‘s e ealain a bhithear a’ dèanamh anns an dearbh àm a tha ann an aithris sgeulachdan. Tha e nas fheàrr sgeulachd ionnsachadh le bhith a’ gearradh na sgeulachd na h-earrannan de thachartasn a tha a’ dol ann an sreath agus a bhith gan cuimhneachadh ann an dealbhan no ann am faclan. Mar a thathar a’ cuimhneachadh air gach dealbh, bidh na faclan a tha a’ dol an cois sin a’ tighinn gu nàdarrach agus gu fileanta. Faic iomradh de Storymaps anns an Earr-ràdh.

Tha a bhith a’ gabhail anail gu ceart deatamach. Feumaidh an sgeulaiche anail mhòr a ghabhail, chan e anail bheag bhon amhaich oir adhbhraichidh seo guth lag, aona-ghuthach. Feumaidh sgeulaichean eacarsaichean gabhail anail a dhèanamh gus am bi smachd aca air a’ ghuth gus am bi iad misneachail agus gus an cleachd iad e cho math agus as urrainn dhaibh. Tha a bhith a’ bruidhinn gu soilleir a’ cur feum air smachd a bhith aca air vocal chords, teanga, bilean agus sruth anallach.

Bidh nearbhasachd a’ toirt buaidh air an anail le bhith a’ lagachadh càileachd agus faireachdainn agus tha e na chomharra dhan luchd-èisteachd gu bheil an sgeulaiche a’ fullang le nearbhasachd agus nach eil smachd aige/aice. Tha a bhith a’ gabhail anail mhòr math an dà chuid airson smachd a chumail air nearbhasachd agus tha e ag adhbhrachadh gu bheilear deiseil nad bhodhaig mus aithrisear sgeulachd.

Faodaidh sgeulaichdan fàs nas fheàrr a thaobh faireachdainnean le bhith a’ fàs fìor mhothachail air gleusadh, tòna agus àirde an guth agus faodaidh iad obrachadh air faclan a ràdh le tòna cruinn agus aig astar math gus am fàs iad nas sùbailte agus gus am bi an guth a’ tarraing. Tha e deatamach do gach sgeulaiche gum bi làn smachd aca air an guth agus gun tèid aca air bruidhinn le misneachd.

* 1. **Freagairt ris / A’ lìbhrigeadh na Sgeulachd**

Anns na suidheachaidhean as fheàrr, chan eil sgaradh ann eadar an sgeulaiche agus an sgeulachd – tha iad air tighinn còmhla mar aon. Tha an sgeulaiche air a dhol a-steach ann an spiorad agus faireachdainn na sgeulachd agus ‘s e an aon rud a tha cudromach ach gum bi an sgeulachd air a h-aithris dhan luchd-èisteachd cho math agus as urrainn dhi a bhith. Bidh an sgeulaiche ag atharrachadh na sgeulachd a rèir am pearsa fhèin agus an dòigh lìbhrigidh aca le bhith a’ cleachdadh cànan, an dà chuid labhairteach agus neo-labhairteach, a tha a’ freagairt air an luchd-èisteachd.

Ma tha a’ chànan a chleachdar cumhachdach agus èifeachdach, bheir sin buaidh air an luchd-èisteachd agus cuiridh iad an aire air an sgeulachd fhèin. Faodaidh an sgeulaiche an guth atharrachadh gus teanntachd no mìoghlachadh a chur an cèill no faodaidh iad ìsleachadh gu cagar tuigseach. Ge bith dè an stoidhle a thèid a chleachdadh ann an aithris na sgeulachd, feumaidh e a bhith iomchaidh a rèir structar nàdarra na sgeulachd fhèin.

Feumaidh an dòigh anns am bi na faclan air an aithris soilleir gus an tèid aig an luchd-èisteachd air gach pàirt dhen sgeulachd a leantainn gu furasta agus le làn thuigse

.

* 1. **Iomadh seòrsa guth**

Gus dèanamh cinnteach nach bi an guth dòrainneach, feumaidh an sgeulaiche an guth atharrachadh le bhith ag atharrachadh astar, àirde, gleusadh agus càileachd gutha.

Faodaidh an sgeulaiche atharrachadh a thoirt air an astar aig a bheil iad a’ bruidhinn le bhith ga cheangal ris na tha a’ tachairt anns an sgeulachd, a’ dol nas luaithe nuair a tha gnothaichean a’ tighinn gu ceann agus a’ gabhail ghnothaichean nas socraiche nuair a tha cùisean nas meòmhrachaile. Faodaidh an t-astar aig am bithear a’ bruidhinn cuideachadh gus dà dhiofar caractar a riochdachadh.

Faodaidh sgeulaichean an guthan atharrachadh le bhith a’ togail no ag ìsleachadh an guthan. Faodar fuaim nas àirde a chleachdadh airson cuideam agus gus faireachdainnean eadar-dhealaichte leithid fearg, cumhachd, agus làn-fhaireachdainnean a riochdachadh. Tha atharrachaidhean ann an àirde fuaim cuideachd feumail gus sgaradh a dhèanamh eadar caractaran.

Bidh gleusadh guth ag atharrachadh bho fhacal gu facal agus bidh e fiù ’s ag èiridh agus a’ tuiteam taobh a-staigh fhaclan (tònachd), agus tha seo a’ riochdachadh atharrachaidhean beaga ann an ciall. Coltach ri seinnneadairean, tha farsaingeachd de ghleusadh bho ìseal gu àrd aig sgeulaichean leis an fhear as fheàrr mu thrian air falbh bho bhonn na sgèile. Chan eil guth ann an gleusadh àrd tarraingeach dhan luchd-èisteachd ach faodaidh e a bhith airson seòrsa sònraichte de dh’fheartan nan caractaran a riochdachadh.

Tha càileachd gutha air a dhearbhadh le tiombar agus an dòigh anns an tarraing an guth. Tha càileachd gutha aig a h-uile duine agus mar sin faodar seo a chleachdadh gus pearsa a riochdachadh agus gus iomadh caractar eadar-dhealaichte san sgeulachd a riochdachadh.

* 1. **Astar**

’S e Astar cho luath ’s a bhithear ag aithris sgeulachd agus tha e a’ riochdachadh faireachdainnean eadar-dhealaichte. Tha a bhith air bhioran, mìoghlachadh, eagal uile air an riochdachadh le bhith a’ bruidhinn aig astar na luaithe ach tha faireachdainnean socair, cianalais no meòmhrachail air an riochdachadh le bhith ag aithris aig astar nas slaodaiche.

Bu chòir dhan astar a bhith air atharrachadh a rèir feumalachdan an teacsa agus tha atharrachaidhean san astar nan dòigh air rudan a dhèanamh nas inntinniche agus gus dèanamh cinnteach nach bi gnothaichean dòrainneach. Nuair a thathar ag aithris, faodaidh an t-astar fàs nas luaithe beag air bheag no faodaidh atharrachadh luath a bhith ann, mu dh’fhaodte mar chomharra dhan luchd-èisteachd mu chunnart a tha an impis tighinn. Tha ìsleachadh anns an astar an dèidh gnothaichean tighinn gu ceann ann an sgeulachd.

* 1. **Ruitheam agus Stadan**

Tha ruitheam a’ buntainn ri bhith a’ cur fhaclan ann am buidhnean agus sruth na cànain. Tha na h-abairtean agus ruitheam nam faclan deatamach airson ùidh an luchd-èisteachd a chumail. Tha ruitheam stadach gu math àbhaisteach airson sgeulachd èibhinn. Nam biodh sgeulachd gu lèir air a h-aithris gu h-aona-ghuthach gun shruth ruitheamach sam bith, chailleadh an luchd-èisteachd ciall na sgeulachd agus bhiodh gach rud èibhinn san sgeulachd air a dhol air chall cuideachd.

Faodaidh stad a bhith air a chleachdadh gus an dràma àrdachadh (’s dòcha dìreach mus tig gnothaichean gu ceann) le bhith a’ tarrainhg aire an luchd-èisteachd gu bhith a’ tuigsinn cho cudromach ’s a tha na tha a’ dol a nochdadh os dèidh làimh. Tha e math gus toirt air daoine a bhith ag iarraidh faighinn a-mach dè an ath rud a tha a’ dol a thachairt agus a’ toirt dhaibh ùine beachdachadh air tuairmse a dhèanamh air dè an ath rud a thachras. Bidh seo ag àrdachadh ùidh ann an aithris na sgeulachd agus a’ toirt air an luchd-èisteachd a bhith sàsaichte ma tha iad air a bhith ceart.

Tha a bhith a’ stad gu math feumail mar inneal dhan sgeulaiche ach cha bu chòir a chleachdadh cus. Ma bhios sgeulaiche an còmhnaidh a’ stad airson faireachdainn dràmadach a chur ann, bidh buaidh aige nach eilear a’ sireadh bho nach bi an luchd-èisteachd dhen bheachd gu bheil e ùr agus cha bhi e na annas dhaibh, mar a bhiodh e dhaibh nuair a chaidh a dhèanamh sa chiad dol a-mach.

* 1. **Tòna agus Sealladh**

Tha tòna guth na dhòigh fìor chumhachdach air conaltradh neo-labhairteach a dhèanamh. Faodar farsaingeachd de dh’fhaireachdainnean mhic an duine a thaisbeanadh le atharrachaidhean beaga ann an tòna a’ ghuth. Tha tòna càirdeil, a tha air aithris cuide ri fiamh a’ ghàire, blàth agus saoirsneil. Tha tòna cliobach nas doimhne le faclan air an gearradh agus leis an anail a’ tighinn ann an sgiùrd; agus tha fearg air a nochdadh le faclan air an cur tarsainn ann an dòigh a tha fuar, geur no le làn-fhaireachdainn gun smachd. Gu dearbh, tha tòna air a chur còmhla ri rudan eile: àirde, anail, astar, cuideam agus tha ceangal eatorra uile.

Le atharrachaidhean sgileil ann an tòna a’ ghuth, thèid aig an sgeulaiche, mar aithrisiche, air innse bhon t-sealladh aca fhèin air dè tha a’ tachairt agus cuideachd na seallaidhean aig na caractaran anns an sgeulachd. Tha tòna a’ riochdachadh co-fhaireachdainn, dìreach mar a tha faireachdainnean math agus dona, agus anns an aon dòigh tha tònaichean gutha càilear agus mì-chàilear ann. Tha seo na chleas fheumail dhan sgeulaiche nuair a tha iad a’ riochdachadh eadar-dhealachaidhean eadar na caractaran agus nuair a tha iad a’ cur cuideam anns na h-eadar-dhealachaidhean eadar na feartan math agus olc ann an cuid de na sgeulachdan traidiseanta.

Fhad ’s a thathar ag aithris sgeulachd tha an luchd-èisteachd a’ coimhead airson tuairmsean an dà chuid bho na facail a thèid a chleachdadh agus cuideachd bho thòna a’ ghuth. Faodaidh tòna beurach no oillteil, mì-chinnt no dèanadas, faochadh agus aoibhneas a riochdachadh. An dèidh do ghnothaichean tighinn gu ceann, tha faireachdainn de chrìochnachadh a’ tighinn air a’ ghuth agus tha sin a’ toirt rabhadh dhan luchd-èisteachd gu bheil an sgeulachd gus tighinn gu crìch.

Thèid aig an luchd-èisteachd air dealbh de na caractaran anns an sgeulachd a chruthachadh, faodaidh iad sealladh an aithriseir a thuigsinn agus faodaidh iad cumail suas ri astar a’ phlota, uile le bhith a’ gabhail beachd dhe na tònaichean eadar-dhealaichte dhen ghuth.

* 1. **Faireachdainn gu bheil gnothaichean a’ tighinn gu ceann**

Tha sgeulachdan a’ glacadh dhaoine a chionn ‘s gu bheil iad ag innse mu charactaran a tha a’ coinneachadh ri duilgheadasan no suidheachaidhean doirbh a thuigeas an luchd-èisteachd. Tha aire an luchd-èisteachd air a chumail a chionn ‘s gu bheil iad airson faighinn a-mach dè thachras aig a’ cheann thall.

Bidh am plota no structar bunaiteach na sgeulachd a’ cumail an luchd-èisteachd air bhioran. Mar as trice, tha cuideigin dha bheilear taiceil agus cuideigin dha nach eilear taiceil anns an sgeulachd agus tha strì ann eadar math agus olc. Tha a’ chomhstrì tric eadar daoine ach gu tric ‘s e aon duine a bhios an aghaidh a’ chomann-shòisealta no an aghaidh cumhachd nàdair.

Bidh an sgeulachd a’ tòiseachadh le co-chothromachadh no le suidheachadh far a bheil am mèidh air a bhith air a chur dheth. Bidh na duilgheadasan a’ fàs nas miosa agus tha am mìoghlachadh a’ sìor èirigh. Bidh am mìoghlachadh, an strì agus a’ chomhstrì a’ cumail a’ dol gus an tig tionndadh agus gu bheil fhios aig an neach dha bheilear taiceil gu bheil no nach eil iad a’ dol a bhuannachadh. Chan eil dòigh air tionndadh air ais bhon àite seo agus feumaidh gnothaichean tighinn gu ceann.

Thèid aig sgeulaiche air teanntachd agus mìoghalachd a chruthachadh le bhith a’ cleachdadh rosgrannan goirid agus le bhith ag aithris aig astar nas luaithe. An dèidh do ghnothaichean tighinn gu ceann, leigidh iad leis a’ ghuth ìsleachadh agus socracadh agus bruidhnidh iad aig astar nas slaodaiche, a’ cleachdadh tòna nas mionaidiche agus le guth a tha a’ sealltainn gu bheil gnothaichean a’ tighinn gu crìch.

* 1. **A’ cur an cèill Aithneachadh**

Bu chòir do sgeulachd, coltach ri eadar-mhìneachadh sam bith eile, a bhith ag amas air a bhith “tuigseil, spreagach agus a bhith a’ soilleireachadh.” Feuchaidh deagh sgeulaiche air an sgeulachd a cheangal ri beatha agus eòlas an luchd-èisteachd le bhith a’ taghadh stuthan iomchaidh agus le bhith ag atharrachadh na sgeulachd le bhith a’ cur a-steach rudan gus a dèanamh nas pearsanta airson luchd-èisteachd shònraichte. Tha cùisean air an toirt am follais ann an aithris na sgeulachd a tha a’ toirt air an luchd-èisteachd smaoineachadh mu na dùbhlain a tha ro na caractaran agus mar as urrainn dhaibhsan iad fhèin an rèiteachadh.

Tha am foillseachadh a’ tighinn às dèidh do ghnothaichean tighinn gu ceann, an dèidh dhan dràma a bhith seachad. Tha am foillseachadh a’ tachairt nuair a bhios an làn chiall soilleir agus gu bheil cothrom air a bhith aig an luchd-èisteachd beachdachadh air buaidh a’ phlota agus gus làn thuigse fhaighinn air adhbhar na sgeulachd agus an teachdaireachd a tha an sgeulaiche ag iarraidh a chur an cèill.

Tha an t-aithneachadh seo den “fhìrinn chruinneil” na phròiseas a tha gu math socair. Tha an sgeulaiche airson dèanamh cinnteach gu bheil a h-uile duine a’ tuigsinn na sgeulachd gu h-iomlan ach chan urrainn dhaibh an ciall sin innse gu follaiseach no an ciall a mhìneachadh. Feumaidh iad a bhith an urra ris an luchd-èisteachd a bhith a’ togail sruth nan tuairmsean a tha iad air a thoirt dhaibh tron sgeulachd. Uaireannan, thèid aca air dòigh giùlan an luchd-èisteachd a thuigsinn agus chì iad an do thuig iad, ach uaireannan eile feumaidh an luchd-èisteachd dìreach earbsa a bhith aca gun deach an tuigsinn.

Feumaidh an sgeulaiche nas urrainn dhaibh a dhèanamh tro aithris na sgeulachd, le bhith a’ cleachdadh briathrachas, cuideam, tòna guth, astar agus stadan gu sgileil gus am fiosrachadh a tha a dhìth orra a thoirt dhan luchd-èisteachd gus tuigse fhaighinn aon uair ‘s gu bheil am pàirt mu dheireadh dhen sgeulachd air a bhith air a cur ann an àite agus gu bheil an dealbh gu lèir air a taisbeanadh.

Chan eil aithne uaireannan air a dhearbhadh leis an eanchainn ach ’s e tha ann ach tuigse thuigseach tron na faireachdainnea sin. Nuair a tha luchd-èisteachd a’ faireachdainn na tha an sgeulaiche air a chur mun coinneamh, tha e a’ neartachadh an dàimh eatorra. Tha e a’ toirt dhaibh faireachdainn de shàsachd agus tha e a’ toirt orra a bhith taingeil dhan sgeulaiche. ’S ann aig an àite seo a bhiodh an neach-èisteachd a’ faighinn na “tìodhlac” (òr nan sìthichean?) a tha an sgeulaiche air a thabhann.

Cuideachd, ’s dòcha gun aithnich an luchd-èisteachd na chaidh a shealltainn dhaibh anns an sgeulachd agus gu bheil fhios air a bhith aca air a sin, ach nach eil iad air smaoineachadh gu domhainn mu dhèidhinn anns a’ cho-theacsa sin.

* 1. **Faireachdainn, Giùlan agus Gluasadan**

Chan e ealain taisbeanaidh a tha ann an aithris sgeulachdan. Faodaidh sgeulachd a bhith air a h-aithris a’ cheart cho math bho chathair fhad ’s a tha cumhachd aig na faclan. Chan eil feum air a bhith a’ cleachdadh an aodainn cus, a’ dèanamh cus ghluasadan le làmhan agus a’ sìor ghluasad. Ach, le bhith a’ dèanamh beagan dhiubh sin, faodaidh iad a bhith cuideachail gus cur ri ciall agus gus an sgeulachd a dhèanmah nas beòthaile.

’S e seòrsa de chonaltradh neo-labhairteach a tha ann an gluasadan aodainn – tha an t-aodann a’ riochdachadh nam faireachdainnean dhan luchd-èisteachd agus bidh an sgeulaiche ag aithris nam faclan. Sin carson a tha e cudromach, co-dhiù anns na h-àiteachan nas lugha far a bheilear ri aithris sgeulachdan, gum faiceadh an luchd-èisteachd an sgeulaiche. Tha e cuideachd cudromach dhan sgeulaiche na gluasdan aodainn aig an luchd-èisteachd fhaicinn fhad ’s a tha iad ag èisteachd ris an sgeulachd.

Faodaidh gluasadan a bhith air an cleachdadh gus stiùiridhean a thoirt, a’ gabhail a-steach crathadh cinn no a’ sìneadh a-mach na corraig, no faodar an cleachdadh gus faireachdainn a chur an cèill. Tha gluasadan gus faireachdainn a chur an cèill leithid a bhith a’ cur do cheann nad làmhan a’ sealltainn èiginn, tha dòrn dùinte a’ sealltainn fearg agus faodaidh a bhith a’ gluasad nan sùilean a bhith a’ riochdachadh spòrs no gu bheilear searbh.

Feumaidh gluasadan aodainn agus cuirp a bhith a’ dol a rèir co-theacsa faireachail na sgeulachd. Bu chòir dhaibh a bhith air an dèanamh air làrach nam bonn agus cha bu chòir dhaibh a bhith air am planadh ro làimh no bheir iad air falbh bhon sgeulachd. Tha e deatamach nach bi iad air an cleachdadh ro thric agus gum bi iad a’ coimhead mar rud nàdarrach.

Faodaidh gluasadan a bhith air an cleachdadh gus aire an luchd-èisteachd a chumail agus gus innse gu bheil an sgeulachd a’ gluasad gu àite eile no gu àm eile. Faodaidh an dòigh anns an gluais sgeulaiche a bhith a’ riochdachdah faireachdainn bhon a bhios caractaran a tha air a dhòigh a’ coiseachd gu h-aotrom agus bidh neach a tha mì-thoilichte a’ coimhead mar gu bheil luchd trom air/oirre. Chan fheum gluasad a bhith gu sònraichte bho A gu B. Faodaidh an sgeulaiche dìreach an ceann a chur chun na làimhe clì agus an uair sin chun na làimhe deise gus còmhradh eadar dithis a riochdachadh. Ge bith dè an gluasad a bhios air a chleachdadh, feumaidh e a bhith iomchaidh airson an àite a tha air fhàgail.

Tha e cudromach gun cus a dhèanamh leis an aodann, le gluasad agus giùlan. Tha a bhith ga chleachdadh nuair a tha feum air, seach a bhith ga chleachdadh cus, direach mar leis an stadan, gu math nas èifeachdaiche.

1. **NA STIÙIRIDHEAN AS CUDROMAICHE**

Tha na puingean a leanas a’ gabhail a-steach mòran dhe na rudan a tha cudromach dha na sgeulaichean gus cuimhneachadh air air an t-slighe aca. An dèidh do chuid dhe na puingean feumaidh sinn beagan a bharrachd feòil a chur air na cnàmhan le bhith a’ cur am follais (ann an clò Eadailteach) a tha iad air a thoirt dhuinn mar thaic airson na pròiseact seo.

1. Bi cho ullaichte ’s a ghabhas. Bu chòir fios a bhith agad dè an sgeulachd no na sgeulachdan a tha thu am beachd a dhèanamh. Ionnsaich nas urrainn dhut mu na bhios ag èisteachd agus cò ris a tha an t-àite coltach. Ma dh’fheumas tu, bi deiseil airson do phrògram atharrachadh a rèir feumalachdan an luchd-èisteachd.
2. Ma chuireas tu eòlas air an luchd-èisteachd, faodaidh tu rud sam bith innse dhaibh. Mus tòisich thu air na sgeulachdan aithris aig àm sam bith, can ‘hallo’ agus dèan cinnteach gun tèid aca air cluinntinn agus gu bheil iad cofhurtail. Suidhich thu fhèin no seas ann an àite gus an tèid agad air a h-uile duine fhaicinn agus gus an tèid agad air ceangal a dhèanamh riutha.
3. Tagh aon sgeulachd ghoirid air a bheil thu measail. Tagh tè a tha furasta dhut cuimhneachadh oirre. Faodaidh tu stòras sgeulachdan a thòiseachadh agus ionnsachadh an aithris gu math. Feuch air sgeulachdan nas fhaide a chumail gus am bi thu air barrachd eòolais fhaighinn mar sgeulaiche.
4. Aithris do sgeulachdan aon uair, dà uair, iomadh uair. Mar as motha a dh’aiithriseas tu iad, ’s ann as fheàrr a dh’fhàsas iad. (Tha cuid de dhaoine ga fhaighinn feumail an cuid sgeulachdan aithris ri inneal-clàraidh agus an uair sin èisteachd ris.) ’S dòcha gu bheil e nas fhaas rud aithris a tha thu fhèin air a chluinntinn seach rud a tha thu air a leughadh.
5. Na cuimhnich na sgeulachdan air do theangaidh. Smaoinich air sgeulachd mar rud a thachair agus gu bheil thu ag iarraidh innse do chuideigin eile mu dhèidhinn. Gach turas a dh’aithriseas tu an sgeulachd gheibh thu a-mach rudeigin ùr mu dhèidhinn agus cuiridh e iongnadh ort.
6. ’S dòcha gum bi e cuideachail dhut notaichean a ghabhail fhad ’s a tha thu ag ionnsachadh ach na cleachd notaichean uair sam bith nuair a tha thu ag aithris sgeulachd air beulaibh luchd-èisteachd.
7. Ionnsaich cnàmhan na sgeulachd: an toiseach, an deireadh agus na pìosan nach urrainn dhut fhàgail às. Smaoinich air an sgeulachd mar shlighe le soighnichean follaiseach.
8. An uair sin, smaoinich air an sgeulachd mar shreath de dhealban. Thoir fiosrachadh mun h-uile dealbh, a’ cuimhneachadh nas urrainn dhut fhaicinn, fàileadh fhaighinn air, a bhlasadh agus fhaireachdainn. ’S iad sin a nì sgeulachd gu sònraichte cumhachdach.
9. Na biodh eagal ort mu bhith a’ dìochuimhneachadh. Bidh fìu ’s na sgeulaichean as fheàrr agus aig a bheil an t-uabhas eòlais a’ dìochuimhneachadh. Biodh misneachd agad annad fhèin. Sàbhailidh de mheacmeanmna agus do chomasan dèiligeadh le suidheachaidhean doirbh thu. Cuideachd, na biodh eagal ort innse dhan luchd-èisteachd gu bheil thu air dìochuimhneachadh agus an uair sin till air ais dhan àite aig an do stad thu agus feuch a-rithist.
10. Chan eil dòigh cheart no dòigh cheàrr ann air sgeulachd innse. Bidh gach duine a’ toirt an guth fhèin agus an dòigh fhèin gu gach sgeulachd.
11. Gabh tlachd às an aithris; bi nàdarrach a rèir ’s mar a tha thu. An uair sin bidh an luchd-èisteachd air an socrachadh agus bidh dàimh eadaraibh. Brosnaich ceangal ris an luchd-èisteachd far a bheil sin iomchaidh. Leig le d’ anail agus do ghiùlan a bhith air a smachdachadh ach bi nàdarrach cuideachd.
12. Na mìnich sgeulachd uair sam bith. ’S e an dòigh as fheàrr air sgeulachd a mhilleadh ach a bhith a’ mìneachadh do dhaoine dè ciall na sgeulachd. Daonnan, leis fàg aig an luchd-èisteachd e an sgeulachd a thoirt air falbh leotha agus faodaidh iad tlachd fhaighinn aiste nan dòigh fhèin.

**Rudan a bu chòir agus nach bu chòir dèanamh nuair a thathar ag obair le cloinn**

Feuch air dèanamh cinnteach gu bheul clann mun aon aois – tha seo ga dhèanamh nas fhasa nuair a thathar a’ taghadh stuthan.

Iarr air clann nas òige suidhe air an ùrlar gus an tèid aig an fheadhainn a tha air an cùlaibh air faicinn. Brosnaich iad gus àite gu leòr fhàgail airson an casan a bhualadh air an làr agus airson gluasadan a dhèanamh le an làmhan.

Smaoinich air dathan nas beòthaile a chur ort nuair a thathar ag obair le cloinn.

Atharraich na stuthan a tha agad. Cha tèid aig cloinn ach air aire a chumail air rud airson ùine ghoirid mar sin dèan cinnteach gu bheil gluasadan agus eadar-obrachadh anns an t-seisean – faigh am meuran / pitheid no rannan làimhe msaa. Cleachd stuthan ach dèan sin a-mhàin nuair a thathar ullaichte leotha. Dèan plànadh airson an t-seisein.

Dèan cinnteach gu bheil an sgeulachd a’ cumail a’ dol; ’s e a bhith a’ briseadh a-steach an dòigh aig cloinn air a bhith a’ gabhail pàirt – dèan ceangal ris na tha a’ chlann ag ràdh agus tarraing iad air ais chun na sgeulachd; an àite sin cleachd gluasadan sùla gus stad a chur air brisidhean nach eilear ag iarraidh.

Brosnaich na pàrantan agus na tidsearan gus fuireach. Tha Achd na Cloinne (Alba) a’ moladh seachnadh suathadh no bualadh annta nuair a thathar ag obair le cloinn. Na bi ann an suidheachadh 1-1 le cloinn agus na tabhainn an toirt dhan taigh-bheag – bi ciallach.

Na feuch air a dhol sìos gu ìre na cloinne – thig iadsan a-nuas chun na h-ìre agadsa.

Feuch gun cabhag a chur air cloinn. Bidh e a’ toirt nas fhaide do chuid na do chuid eile gus tuigse fhaighinn air rudeigin èibhinn no air brìgh na sgeulachd.

Na gabh dragh – tha na dùilean aig cloinn gu math eadar-dhealaichte bho inbhich. Dhaibhsan tha an saoghal gu lèir na sgeul sheunta agus ’s e an t-adhbhar gu bheil inbhich ann ach gun inns iad sin dhaibh.

Sgeulaichean Dàibhidh Caimbeul, Alba

 Winifred Wrede, A’ Ghearmailt

 Linda Bandelier, Alba

 Joyce Nic ’IlleDhuinn, Alba

1. **STIÙIRIDHEAN DLIGHE-SGRÌOBHAIDH**

**Dlighe-sgrìobhaidh** – ma chruthaicheas tu fhèin sgeulachd ’s ann leatsa a tha an dlighe-sgrìobhaidh. Ma bheir thu atharrachadh mòr air sgeulachd, bho thùs eile, tha dlighe-sgrìobhaidh agadsa air an obair a chaidh ath-chruthachadh. Tha sgeulachdan traidiseanta ruigsinneach dhan h-uile duine oir air cùlaibh nan diofar dhreachan tha structar de sgeulachd agus faodaidh gach sgeulaiche obrachadh bho sin.

**Deagh mhodhan obrach** – Ma thog thu an sgeulachd agad bho sgeulaiche eile bu chòir dhut aithne a thoirt do thùs na sgeulachd sin an uair a tha thu ag aithris na sgeulachd agad fhèin. Ma tha an aithris gu mòr an urra ris an dreachd a bh’ aig a’ chiad sgeulaiche, cha bu chòir dhut an sgeulachd fhoillseachadh, a chlàradh no a chraoladh gun chead sgrìobhte bhon neach bho an cuala tu i an toiseach. Tha seo cuideachd fìor mu sgeulachdan a tha thu air a thogail bho thùs sgrìobhte. Ma tha an aithris agadsa gu mòr an urra ri dreach sgrìobhte, cha bu chòir dhut a foillseachadh, a clàradh no a craoladh gun chead sgrìobhte bhon neach aig a bheil an dlighe-sgrìobhaidh, rud a bhios air chur anns an fhoillseachadh thùsail.

**Modh agus Urram** – Tha a’ mhòr-chuid de sgeulaichean toilichte gum bi na dreachan aca de sgeulachdan traidiseanta, agus far a bheil sin iomchaidh, na sgeulachdan tùsail aca fhèin, air an aithris. Tha am pròiseas neo-fhoirmeil seo aig cridhe aithris nan sgeulachdan mar thraidisean a tha beò. Ach, tha cuid de sgeulaichean bho thraidisean far a bheil iad dhen bheachd gum bu chòir na sgeulachdan a bhith air an aithris dìreach mar a chaidh an toirt seachad an toiseach. Tha sgeulaichean eile an dùil gum bi na sgeulachdan air an atharrachadh agus air atharrachadh leis an sgeulaiche. Mar mhodh agus deagh dhòigh obrach, tha e cudromach urram a thoirt dhan spiorad agus an t-adhbhar gun deach an sgeulachd aithris dhut. Ma tha teagamh agad, bruidhinn ris an sgeulaiche gus barrachd ionnsachadh mu thùsan, co-theacsa, cudromachd na sgeulachd agus an dòigh anns an robh i air a h-aithris. Ma tha teagamh agad mu chùisean dlighe-sgrìobhaidh, bruidhinn ris an ionad nàiseanta agad.

Air a sgrìobhadh mar phàirt don phròiseact Eòrpach Leonardo, ath-bheòthachadh Aithris-sgeulachdan, 1999-2001

Air a deasachadh le Dòmhnall Mac a’ Ghobhainn, Ionad Sgeulachdan na h-Alba

Eadar-theangachadh le Gillebrìde MacIllemhaoil, Oilthigh Ghlaschu